
Кириш 

Авропада телюкесизлик ве эмекдашлыкъ тешкиляты (АТЭТ) 1992 сенеси 
Хельсинкиде къабул эткен къарарларында конфликтлернинъ огюни мумкюн 
олгъаны къадар энъ ильк девирлеринде алмакъ макъсады иле Миллий 
азлыкълар ишлери боюнджа Баш комиссар мевкъини тесис этти. Бу мандатнынъ 
мейдангъа кетирильмеси, буюк ольчюде, сабыкъ Югославиядаки вазиетке бир 
джевап олгъан эди. Ишбу вазиет, базыларнынъ эндишелерине коре, Авропада, 
хусусан, демократиягъа кечеяткъан девлетлерде, текраланмакь ве 1990 
сенесининъ ноябринде девлет ве укюметлер башлары тарафындан къабул 
этильген Янъы Авропа Париж хартиясында ифадесини булгъан барыш ве 
рефахиет умютлерини бошкъа чыкъармакъ мумкюн эди. 

1993 сенеси январь 1-де Макс ван дер Стул дженаплары Миллий 
азлыкъларнынъ ишлери боюнджа АТЭТнинъ биринджи Баш комиссары 
сыфатында кенди вазифелерининь иджрасына киришти. Кендисининъ 
парламент азасы, Нидерланднынъ тыш ишлери назири, Бирлешкен Миллетлер 
Тешкилятында даимий векиль ве, бунынъ киби де, чокъ йыллар девамында 
инсан акълары къоруйыджысы сыфатындаки буюк иш теджрибесине таянып, 
Макс ван дер Стул озь дикъкъатыны Авропада азлыкълар иле меркезий укюмет 
тешкилятларынынъ арасында мевджут олгъан бир чокъ анълашмазлыкъларгъа 
догърултты. Бу анълашмазлыкълар, онынъ фикрине коре, конфликтлернинъ 
эскалациясында потенциаль бир телюке ташшымакъта эдилер. «Сессиз» 
дипломатия усулларыны къулланаракъ, МАБК ал-азырда кенди фаалиетини бир 
чокъ девлетлерде, шу джумледен, Албания, Хырватистан, Эстония, 
Маджаристан, Къазахстан, Къыргъызстан, Латвия, сабыкь Югославия 
джумхуриети Македония, Романия, Словакия ве Украинада 
керчеклештирмектедир. Онынъ дикъкъат меркезинде, ильк эвеля, бир девлетте 
чокълукъны ве дигер девлетте азлыкъны тешкиль эткен миллий ве я этник 
группалар векиллерининъ джельп олунгъан вазиетлер булунмакътадыр ки, бу 
вазиетлерге девлетлер укюметлерининъ менфаатлары къарышкъан олуп, бу ал 
мейдангъа девлетлерарасы кергинлик ве атта конфликтнинъ потенциаль 


менбасыны кетирмектедир. Къайд этмели ки, бойле кергинлик Авропанынъ 
тарихында чокъ шейлерни бельгилеген эди. МАБК, миллий азлыкъларнынъ 
джельп олунгъан вазиетлернинъ аслыны талиль этеркен, бу меселелернинъ 
чезильмесинде мустакъиль, битараф ве эмекдашлыкъкъа азыр бир тараф 
сыфатында фаалиет косьтере. Незарет бир органы олмайып, МАБК кенди 
фаалиетинде озь талиль ве тевсиелерине темель оларакъ бутюн девлетлер 
тарафындан къабул этильген халкъара нормаларны къулланмакътадыр. Бу 
мунасебет иле, бутюн АТЭТке иштиракчи девлетлернинъ къабул эткен, ве, 
хусусан Бешериет ольчюси боюнджа Конференциянынъ Копенгаген 
весикъасында беян этильген меджбуриетлерни хатырлатмакъ муимдир. Миллий 
азлыкъларгъа нисбетен меджбуриетлер тафсилятлы бир суретте Весикъанынъ 
4-бабында беян этильгендир. Шуны да къайд этмек муим ки, АТЭТнинъ бутюн 
девлетлери, БМТнынъ инсан акълары саасындаки меджбуриетлери ве, шу 
джумледен, азлыкълар акълары иле багълыдырлар. Бундан да гъайры, АТЭТ 
девлетлерининъ буюк чокълугъы Авропа Кенъешининъ де нормалары иле 
багълыдырлар. 

Беш йыллыкъ интенсив чалышмалардан сонъ, МАБК мунтазам суретте 
ортагъа чыкъкъан белли бир давалы меселе ве мевзуларнынъ устюни ача бильди 
ки, булар, онынъ фаалиети саасына кирген бир сыра девлетлерде 
дикъкъатынынъ мевзусы олдырлар. Бойле меселелерден бири — миллий 
азлыкъларнынъ тиль саасындаки акълары, яни, миллий азлыкълар 
векиллерининъ шахсий ве ичтимаий аятта кенди тиллерини къулланмакъ 
акъларыдыр. Инсан акълары боюнджа халкъара весикъалар бу акъларгъа бир 
сыра чешитли контекстлерде атыф япмакъталар. Бир тарафтан, тиль — 
озьгюнлик иле сыкъы багьлы, шахсий характердеки бир меселедир. Дигер 
тарафтан, тиль — социаль къурулышнынъ муим бир вастасыдыр ве эксери 
алларда ичтимаий эмиетке маликтир. Тильнинъ къулланылувы, ич шубесиз, 
девлетнинъ кенди вазифесини корьмесининъ бир чокъ аспектлери иле 
багълыдыр. Инсан акълары саасындаки меджбуриетлерге риает этильген 
демократик бир девлетте мевджут олгъан фаркълылыкъ ичюн шараитнинъ 
яратылмасы, бойледже, сиясет ве укъукьшынаслыкънынъ джиддий бир 
меселеси ола Аит  мувазенеге ирише билинмемеси этносларара 
кергинликлернинъ менбасыны догъура билир. 

Буны козьде тутаракъ, 1996 сенесининъ язында МАБК Этносларара 
мунасебетлер фондуна, танылгъан миллетлерара экспертлерге АТЭТ 
фаалиетининъ регионында азлыкъларнынъ акъларынынъ керекли ве изчен бир 
тарзда къулланылмасына даир тевсиелер боюнджа мураджаат этмесини риджа 
этти. МАБКнынъ бунъа бенъзер даа эвель япкъан сымарышынынъ нетиджеси 
Миллий азлыкьларнынъ акълары боюнджа Гаага тевсиелери иле Изаат 
тезкиресининъ азырланмасы олды.(1) (1: Миллий азлыкъларнынъ тасиль 
акъаларына даир Гаага тевсиелерининъ ве Изаат тезкиресининъ (1996, 
октябрь) бир къач тильдеки нусхалары Миллий азлыкъларнынъ ишлери 
боюнджа Баш комиссарнынъ Офисинде мевджуттыр.) Гаага тевсиелери 
миллий азлыкъларнынъ тиль ве я тиллерининъ къулланылмасыны бутюнлей 
тасиль саасына адреслегенинден долайы, бу меселени экспертлернинъ талиль 
этеджек меселелер даиресинден чыкъармакъ къарарына келинди. 

Этносларара мунасебетлер фонду, –ихтисаслаштырылгъан ишлернинъ 
япылмасы ичюн МАБКнынъ ярдымына тесис олунгъан укюметтен тыш бир 
тешкилят, — чешит тюрлю аит мевзулар боюнджа экспертлернинъ бир сыра 
мушавересининъ, шу джумледен, экисининъ — Ослода ве бирининъ – Гаагада, 


кечирильмесине ярдымджы олды.  Мушаверелерде иштирак эткен 
экспертлернинъ арасында халкъара укъукъы саасында ихтисас япкъан 
адлиеджилер ве, бунынъ киби де, азлыкъларнынъ вазиетлери ве ихтияджлары 
саасында ихтисас япкъан тильшынаслар, инсан акълары къоруйыджылары ве 
сиясетшынаслар бар эди. Экспертлернинъ эркянында шойле исимлер 
булунмакъта эди: Рауль Валенберг институты ярдымджы-директоры проф. 
Гудмундур Альфредссон (Исвеч); Инсан акълары боюнджа Норвеж институты 
уйкен хадими проф. Асбьёрн Эйде (Норвегия); Инсан акълары ве этник 
араштырмалар боюнджа Латвия меркези уйкен ильмий хадими Анжелика 
Каменска ханым-эфенди (Латвия); Аз къулланылгъан тиллер Авропа бюросы 
Баш секретари Доналл О`Риагэйн (Ирландия); Ифаде урриетине къолтутулмасы 
боюнджа Норвеж Форумы меслеатчысы Беата Слидал ханым-эфенди 
(Норвегия); Каталон социолингвистика институты директоры д-р Мигель 
Струбелл (Каталония эялети, Испания); Янош Панониус университетининъ 
тыльшынаслыкъ факультетинден проф. Георги Сцепе (Маджаристан); Киль 
университетининъ укъукь факультетинден проф. Патрик Торнберри 
(Буюкбритания); Инсан акълары ве этник конфликтлернинъ огю алынмасы 
боюнджа Асья-Тынчокеан меркези директоры д-р Фернанд де Вареннес 
(Австралия); Маастрихт университетининъ укъукъ факультетинден проф. Бруно 
де Витте (Нидерланд); Эльзас-Мозель ерли укъукъ институтындан Жан-Мари 
Ворлинг дженаплары (Франса). 

Азлыкълар акълары саасында мевджут олгъан нормаларнынъ инсан 
акълары саасына аит олгъанындан долайы, бу мушаверелернинъ арекет 
нокътасы, девлетлер тарафындан бутюн дигер инсан акъларына, шу джумледен, 
мусавийлик ве дискриминациядан урриет, ифаде урриети, топлашув ве 
ассоциация урриети, ве, бунынъ киби де, миллий азлыкълар векиллерининъ 
бутюн акъ ве урриетлерине нисбетен меджбуриетлерге риает этильмесине даир 
бир тахмин эди. Бунынъ киби де, бутюн инсан акълары, нетиджеде, мусавийлик 
шараитинде инсан шахсиетининъ там ве сербест инкишафыны темин этмек 
ичюн вазифелендирильгенлери козьде тутулмакъта эди. Бир тахмин даа — 
граждан джемиети ачыкъ ве джанлы ве, бойледже, бутюн гражданларны, шу 
джумледен, миллий азлыкълар векиллерини бирлештирмеге къадир олмакъ 
кереклигине даирдир. Инсан теджрибесининъ муим социаль аспекти де там 
оларакъ козьде тутулмакъта эди, зира тильнинъ къулланылмасы, асылында, — 
коммуникациянынъ меселесидир. 

Нетиджеде, мейдангъа кельген Миллий азлыкъларнынъ тиль саасындаки 
акъларына даир Осло тевсиелеринде, нисбетен саде бир тиль вастасы иле, 
МАБКнынъ, адети узьре джельп этильген вазиетлеринде къуллангъан, 
азлыкъларнынъ ТИЛЬ саасындаки акъларынынъ асылынынъ, 
айдынлатылмасынынъ бир теджрибеси япылмакътадыр. 

Бундан да гъайры, бу нормалар ойле ачыкъланмакъталар ки, къулланувда 
оларнынъ арасында багьлылыкь теминленсин. Тевсиелер бабларгъа 
болюнгендир, эр бири тиль саасында амельде юзь берген проблемлерни котере. 
Тевсиелернинъ даа тафсилятлы ачыкъланмасы оларгъа иляве этильген Изаат 
тезкиресинде мевджуттыр, бунда аит халкъара нормаларгъа белли бир 
атыфларгъа ер берильгендир. Эр бир тевсие Изаат тезкиресининъ аит мадделери 
иле окъуладжакъ деп козьде тутула. Умют бильдириле ки, бу Тевсиелер миллий 
азлыкълар векиллерининъ тиль саасындаки акъларынынъ, хусусан, ичтимаий 
саада, семерели шекильде омюрге кечирильмесине иссесини къошаджакъ 


девлет сиясети иле къанунларнынъ инкишафы ичюн файдалы къылавуз 
информацияны тешкиль этер. 

Бу Тевсиелер миллий азлыкълар векиллерининъ тарафындан 
къулланылмасынен багълы олсалар да, къайд этмели ки, оларнынъ ве оларнынъ 
темелинде яткъан халкъара весикъаларнынъ тазыйыгъы потенциаль оларакъ 
дигер тип азлыкъларгъа да догърултыла билир. Ашагъыдаки Тевсиелер, 
акъларнынъ мевджут олгъан эсас къысмыны айдынлатмакъталар. Олар бир де- 
бир шахыс ве я шахыслар группасынынъ акъларыны сынъырламакъ ичюн 
догърултылмагъанлар. 


Миллий азлыкъларнынъ тиль саасындаки акъларына даир 
Осло тевсиелери 


Адланмалар 

1) Миллий азлыкълар векиллери, кенди аньанелери ве тиль системаларына 
уйгъун оларакъ, кенди адларыны кенди тилинде къулланмакъ акъкъына 
маликлер. 

2) Бойлеликнен, миллий азлыкълар векиллерининъ тарафындан мейдангъа 
кетирильген медений бирлешмелер ве ишханелер киби шахсий муэссиселер де 
кенди адларына нисбетен айны шу акъкъа малик олмалылар. 

3) Девлет акимиет органлары, миллий азлыкълар векиллерининъ буюк бир 
къысмынынъ яшагъан районларында ве етерли истекнинъ мевджут олгъан бир 
такъдирде, эали ичюн азлыкълар тилинде мааллий адланмаларнынъ, сокъакъ 
адларынынъ ве дигер ер ишаретлерининъ ерлештирильмеси иле багълы 
тедбирлер корьмелилер. 


Дин 

4) Эр бир инсангъа, шахсен ве я дигер инсанлар иле бирликте, кенди динини 
кутьмеде кенди сайлагъан тилини къулланмакъ акъкъы берильмелидир. 

5) Девлет, диний мерасимлерге ве граждан статусы иле багълы, бу девлетте 
юридик кучю олгъан актларгъа нисбетен, бойле статускъа алякъасы олгъан 
сертификат иле весикъаларнынъ, бунынъ киби де, ресмий тиль ве я тиллерде 
язылмасыны талап эте билир. Девлет, граждан алы языларынынъ диний 
акимиет векиллери тарафындан ресмий девлет тили ве я тиллеринде алынып 
барылмасыны талап эте билир. 


Топлулыкъ аяты ве девлеттен тыш тешкилятлар 

6) Бутюн шахыслар, шу джумледен, миллий азлыкълар векиллери, кенди 
девлеттен тыш тешкилятларыны, ассоциация ве муэссиселерини къурмакъ ве 
оларны идаре этмек акъкъына саиптирлер. Бу тешкилятлар кенди сайлагъан 
тил(лер)ни къуллана билирлер. Девлет бу тешкилятларгъа нисбетен тиль 
эсасында дискриминация арекетлерини япа бильмез ве бу тешкилятларнынъ, 
девлет бюджетинден, халкъара менбалардан ве я шахсий сектордан сермия 
менбаларыны къыдырмакъ акъкъыны къанунсыз бир шекильде сынъырлай 
бильмез. 

7) Девлет фааль бир шекильде дигер саалар иле бир сырада социаль, медений ве 
спорт сааларындаки фаалиетке къолтутса, онынъ тарафындан айырылгъан 
ресурсларнынъ акълы бир къысмы миллий азлыкълар векиллерининъ тешеббюс 
косьтерген бунъа бенъзер фаалиетининъ къолтутулмасына ёлланылмалыдыр. 
Миллий азлыкълар векиллерининъ тил(лер)инде бу саалардаки фаалиетнинъ 


девлет тарафындан финансирленмеси дискриминациясызлыкъ эсасында 
олмалыдыр. 


Информация васталары 

8) Миллий азлыкълар векиллери кенди тиллериндеки информация васталарыны 
мейдангъа кетирмек ве оларгъа къолтутмакъ акъкъына саиптирлер. Яйын 
васталарынынъ девлет тарафындан танзими объектив ве 
дискриминациясызлыкъ критерийлери эсасында олмалы ве азлыкъларнынъ 
акъларына саипликлерининъ сынъырландырылмасы ичюн къулланылмамалы. 

9) Миллий азлыкълар векиллери джемиетнинъ тарафындан финансирленген 
информация васталарында кенди тилиндеки яйын вакътына иришме имкянына 
саип олмалылар. Сёз мевзусы азлыкъкъа девлет, региональ ве мааллий севиеде 
айырылгъан вакъытнынъ колеми ве кейфиети миллий азлыкънынъ сайысына ве 
концентрациясынынъ дереджесине коре олмалы, ве онынъ вазиети иле 
ихтияджларына уйгъун олмалы. 

10) Миллий азлыкъларнынъ тил(лер)индеки ичтимаий ве шахсий информация 
васталары программаларынынъ мустакъиль характери къорчаланмалыдыр. 
Программаларнынъ мундериджеси иле ёнелишини козеткен ичтимаий 
информация васталарынынъ муарририет кенъешлери мустакъиль олмалылар ве 
кенди эркянында хызметинде мустакъиль вазиетни сакълагъан миллий 
азлыкъларнынъ векиллерини булундырмалылар. 

11) Информация васталарына четэльден иришильмеси къанунсыз оларакъ 
сынъырланмамалыдыр. Бойле иришме имкяны азлыкъларнынъ яшагъан 
ерлеринде девлетнинъ джемаат тарафындан финансирленген информация 
васталарында оларгъа айырылгъан яйын вакътынынъ эксильтильмесине себеп 
олмамалы. 


Икътисадий аят 

12) Бутюн шахыслар, шу джумледен, миллий азлыкъларнынъ векиллери кенди 
сайлагъан тил(лер)инде шахсий иш кочюрмек акъкъына саиптирлер. Девлетлер, 
ресмий тиль ве я тиллернинъ къулланылмасыны, къошма оларакъ, ялынъыз 
къануний ичтимаий менфаатнынъ, — меселя, эмекдарлар ве муштерилернинъ 
къорунмасы иле багълы я да ишханелер ве девлет акимиет органлары 
арасындаки мунасебетлерде юзь берген менфаатларнынъ, – мевджут олдугъы 
такъдирде талап эте билирлер. 


Мемурий акимиет ве ичтимаий хызметлер 

13) Миллий азлыкълар векиллерининъ буюк сайыда яшагъан ве я аит истекнинъ 
ифаде олунгъан ерлеринде, миллий азлыкъларнынъ векиллери региональ ве/я 
мааллий ресмий муэссиселерден граждан весикъаларынен сертификатларны, 
девлетнинь ресмий тил(лер)инде олгъаны киби, сёз мевзусы миллий 
азлыкънынъ тил(лер)инде де алмакъ акъкъына саиптирлер. Бунъа бенъзер 
тарзда, региональ ве/я мааллий ресмий муэссиселер, керекли граждан 
реестрлерини миллий азлыкъларнынъ тилинде де алып бармалылар. 

14) Миллий азлыкъларнынъ векиллери, хусусан, оларнынъ буюк сайыда 
яшагъан ве бунъа истек бильдирильген ерлерде, мемуриет органларынен 
мунасебетлерде кенди тилини къулланмакъ имкянына саип олмалылар. Бунъа 
бенъзер тарзда, мемуриет органлары, бунъа имкян олдугъы такъдирде, 
ичтимаий хызметлерни миллий азлыкънынъ тилинде темин этмелилер. Бу 


макъсаднен олар мунасип сиясет ве ишчи тутмакъ ве/я огретмек 
программаларыны къабул этмелилер. 

15) Девлет, миллий азлыкълар векиллерининъ буюк сайыда булунгъан регион 
ве ерлерде, бу органлар иле багълы фаалиетнинъ девамында, сайлангъан 
региональ ве мааллий девлет органлары азаларынынъ тарафындан миллий 
азлыкънынъ тилини де къулланмаларыны темин этмек ичюн тедбирлер 
корьмелилер. 


Мустакъиль миллий муэссиселер 

16) Миллий азлыкъларнынъ векиллери яшагъан девлетлер, бу азлыкълар кенди 
тиллери саасындаки акъларына теджавуз этиле деп сайгъанлары такъдирде, лар 
ичюн, мевджут олгъан махкеме васталарына къошма оларакъ, омбудсмен ве я 
инсан акълары комиссиялары киби мустакъиль миллий меуэссиселерине 
иришмек имкяныны гарантирлемелилер. 


Махкеме акимиети 

17) Бутюн шахыслар, шу джумледен, миллий азлыкъларнынъ векиллери, 
тевкъиф ве якъаланмаларынынъ себеплерини ве кендилерине къаршы эр анги 
бир сучландырманынъ характери ве себеби акъкъында тез ве кендилери 
анълагъан тиллеринде хабер алмакъ, ве махкемеден эвель, махкеме вакътында 
ве аппеляция кетишатында, керек олгъан такъдирде, терджиманнынъ бедава 
ярдымы иле, кендилерини шу тильде къорчаламакъ акъкъына саиптирлер. 

18) Миллий азлыкъларнынъ векиллери, кендилерининъ буюк сайыда булунгъан 
ве аит истекнинъ бильдирильген регион ве мааллерде, махкеме процедуралары 
девамында кенди тиллеринде лаф этмек ве, керек олгъан такъдирде, 
терджиманнынъ бедава ярдымыны корьмек акъкъына маликтирлер. 

19) Девлетлер, миллий азлыкъларнынъ буюк сайыда булунгъан ве аит 
истекнинъ бильдирильген регион ве мааллерде, бу шахыслар иле багълы бутюн 
процедураларнынъ омюрге кечирильмеси имкянына керекли дикъкъат 
айырмалылар. 


Сербестликтен марум этмек 

20) Джеза муэссисенинъ башы ве бу муэссисенинъ дигер персоналы 
якъалангъанларнынъ чокълугъынынъ ана тилинде ве я оларнынъ анълагъан 
тил(лер)инде лаф этмеге меджбурлар. Ишке алмакъ ве я огретмек 
программалары бу макъсадгъа иришильмесине догърултылмалылар. Керек 
олгъан ерлерде терджиманнынъ ярдымындан файдаланмалыдыр. 

21) Миллий азлыкъларнынъ апске алынгъан векиллери якъалангъанлар ве дигер 
шахыслар иле мунасебетлерде кендилери сайлагъан тильни къулланмакъ 
акъкъына саиптирлер. Акимиет, мумкюн олдугъы такъдирде, якъалангъанлар 
ичюн, къануннынъ бельгилеген черчивесинде кенди тилинде агъзавий шекильде 
я да шахсий язышма вастасы иле къонушмакъ имкяныны гарантирлеген 
тедбирлер корьмелидирлер. Бу мунасебет иле, якъалангъан ве апске 
огъратылгъан шахыс, умумен алгъанда, кендисининъ адети узьре яшагъан ерине 
якъын бир якъалав ве апс еринде тутулмалыдыр. 


Миллий азлыкъларнынъ тиль саасындаки акъларына даир 
Осло тевсиелерине 
Изаат тезкиреси 


Умумий кириш 

Инсан акълары умумий Беяннамесининъ 1-маддесинде бутюн инсанларгъа 
хас олгъан хайсиет акъкъында, инсан акълары саасындаки бутюн нормаларнынъ 
эсасында яткъан темель бир къаврам оларакъ айтылмакътадыр. Беяннаменинъ 
1-маддеси, «бутюн инсанлар, кенди хайсиетлери ве акъларында сербест ве 
мусавий догъалар...» деп илян этмектедир. Бу мадденинъ эмиети къарадан зияде 
дегерлендириле бильмез. О, инсан акъларына, ялынъыз, умумен оларакъ 
токъуна дегиль де, аксине, оларнынъ (инсан акъларынынъ), миллий азлыкълар 
векиллерининъ тиль саасындаки акъларынынъ темеллеринден бири олгъаныны 
шартландырмакътадыр. Хайсиет ве акълардаки мусавийлик, шахыснынъ 
инсаний варлыкъ оларакъ озгюнлигине урьметни козьде тутмакътадыр. Тиль — 
инсан озьгюнлигининъ энъ эсас компонентлеринден биридир. Шундан долайы, 
инсаннынъ хайсиетине урьмет, инсаннынъ озьгюнлигине ве, нетиджеде, онынъ 
тилине урьмет иле сыкъы багълыдыр. 

Бу контекстте Граждан ве сиясий акъларгъа даир Халкъара Пакт буюк бир 
эмиетке маликтир. Пактнынъ 2-маддесинде девлетлерге, оларнынъ 
территорияларында яшагъан ве юрисдикциялары алтында булунгъан 
шахысларнынъ акъларынынъ гарантирленмесини ве «ич бир тюрлю 
сынъырландырмасыз, меселя, тильде», сайгъы иле къаршыланмасыны темин 
этмек талабы ифаде олунгъандыр. Пактнынъ 19-маддеси ифаде урриетини 
гарантия алтына алмакътадыр, шойле ки, бу урриет, Пактта тариф этильгени 
киби, чешит тюрлю хабер ве гъаелерни, сынъырларгъа бакъмадан, ялынъыз, 
бермек ве алмакъ дегиль, аксине, буны кенди сайлагъан васта ве тиль иле 
япмакъ акъкъыны гарантия алтына алмакътадыр. Информацияны яймакъ ве 
алмакъ да инсанларнынъ бирликтеки арекетлерини козьде тутмакътадыр. Бу 
контекстте, Пактнынъ барышыкъсевер топлашув ве ассоциациялар урриетини 
гарантирлеген 21 ве 22-мадделери айрыджа ериндедирлер деп сайыла билир. 
Бенъзер бир тарзда, Инсан акълары ве темель урриетлерииинъ 
къорунмасына даир Авропа конвенциясынынъ 10-маддесинде къайд этип 
кечильген ифаде урриети, айны шу Конвенциянынъ 14-маддесине коре, 
Авропада «ич бир тюрлю дискриминациясыз, — меселя, тильде, — темин 
этильмелидир». 

Авропа Кенъеши тарафындан, эм Инсан акълары умумий беяннамесине, эм 
де Инсан акълары ве темель урриетлерининъ къорунмасына даир Авропа 
конвенциясына атыф этилип къабул этильген Ифаде ве информация 
урриетине даир беяннаме, «ифаде ве информация урриетининъ, эр бир 
инсаннынъ ичтимаий, медений ве сиясий инкишафы ичюн зарур, ве социаль ве 
медений группаларнынъ, миллетлернинъ ве халкъара топлулыкъларнынъ 
уюмлы инкишафы ичюн шарт олгъаныны» тасдикъламакътадыр. Бу мунасебет 
иле, Инсан акълары ве темель урриетлерининъ къорунмасына даир 
Авропа конвенциясынынъ 11-маддесинде гарантирленген барышыкъсевер 
топлашувлар ве ассоциациялар урриети муимдир. АТЭТнинъ контекстинде, 
ифаде, топлашув ве ассоциациялар урриетининъ айны шу темель гъаелери 
Бешериет олючюси боюнджа Конференция Копенгаген мушавереси 
весикъасынынъ 9.1-9.3-фыкъраларында бирер-бирер сайып кечильгендир. 
Янъы Авропа Париж хартиясында, АТЭТке иштиракчи девлетлернинъ девлет 
ве укюмет башлары, «эр бир инсаннынъ, ич бир тюрлю дискриминациясыз, (...) 
ифаде урриети, барышыкъсевер ассоциация ве топлашувлар урриети акъкъына 
саип олгъаныны тасдикълайлар». 


Граждан ве сиясий акъларгъа даир халкъара пактнынъ 27-маддеси — миллий 
азлыкъларнынъ тиль саасындаки акъларгъа даир догърудан-догъру алякъасы 
олгъан даа бир негиз низамдыр. О, «азлыкълар векиллерине, оларнынъ 
группасынынъ дигер азалары иле бирликте, кенди тиллерини къулланмакъ 
акъкъынынЪ ред этильмесининъ мумкюн олмагъаныны» тасдикълай. 

Бунъа бенъзер тарзда, Миллий ве я этник, диний ве лисаний азлыкъларгъа 
менсюп шахысларнынъ акъларына даир БМТ беяннамесининъ 2(1)- 
маддеси миллий азлыкълар векиллерининъ «шахсий ве ичтимаий аятта сербест 
ве маниасыз ве ич бир дискриминациясыз кенди тиллерини къулланмакъ» 
акъкъына саип олгъанларыны тасдикъламакъта. Авропа Кенъешининъ къабул 
эткен Миллий азлыкъларнынъ къорунмасына даир Черчиве 
конвенциясынынъ 10(1)-маддеси, девлетлернинъ миллий азлыкълар 
векиллерининъ «сербест ве маниасыз, агъзавий ве язылы шекильде, шахсий ве 
ичтимаий аятта кенди азлыкьнынъ тилини къулланмакъ» акъкъыны 
таныйджакъларыны къайд этип кечмектедир. 

Весикъалар азлыкълар тиллерининь шахсий ве ичтимаий аятта 
къулланылышына токъунсалар да, «ичтимаий» иле «шахсий» арасында сынъыр 
къоймайлар. Керчектен де, бу эки саа къысмен оларакъ бири-бирине догъру 
келе билир. Бу ал, меселя, тек-тек ве я дигерлер иле бирликте арекет эткен 
шахысларнынъ кенди шахсий информация васталары ве я мектеплерини тесис 
этмеге тырышкъан алларда юзь бере билир. Шахсий тешеббюс оларакъ башлай 
биледжек шей къануний ичтимаий менфаатнынъ мевзусына чевириле билир. 
Бойле менфаат исе бир де-бир ичтимаий талиматнаменинъ башлангъычы ола 
билир. 

Миллий азлыкълар векиллерининъ «шахсий ве ичтимаий аятта» азлыкълар 
тиллерини къулланмаларына даир меселе, тасильге атыф япылмадан, 
бакъылмаз. Тасиль меселелери, миллий азлыкълар тиллерине алякъалары 
олгъан бир дереджеде, инсаннынъ халкъара акълары ве тасиль саасында 
халкъара севиеде танылгъан экспертлер иле эмекдашлыкъта, АТЭТ МАБКнынъ 
ярдымына Этносларара мунасебетлер Фонду тарафындан азырлангъан Миллий 
азлыкъларнынъ тасиль акъларына даир Гаага тевсиелеринде тафсилятлы 
суретте бакъылп чыкъылгъандыр. 

Гаага тевсиелери миллий азлыкълар векиллерининъ озьгюнлигининъ 
сакъланмасы ве инкишафы ичюн пек эмиетли ве миллий азлыкълар 
векиллерининъ акълары саасынен багълы олгъан Халкъара весикъаларнынъ даа 
да айдын анълашылмасына хызмет этмек макъсады иле ишлеп чыкъылгъан 
эдилер. 

Инсан акъларына даир халкъара весикъалар инсан акъларынынъ умумий 
олгъанларыны, ве мусавий бир тарзда ве дискриминациясыз къулланылмакъ 
керек олгъанларыны къайд этмектелер. Факъат, инсан акъларынынъ эксериети 
сынъырсыз дегиллер. Весикъалар сынъырлы сайыдаки вазиетлерни козь огюнде 
туталар ки, бу вазиетлерде белли бир акъларнынъ къулланылмасынынъ 
сынъырланмасы девлетлер тарафындан акълана билир. Инсан акълары саасында 
халкъара укъукъы тарафындан козьде тутулгъан сынъырлавлар демократик 
джемиетте аяткъа телюке догъургъан муитлерде ве дигерлерининъ укъукълары 
ве урриетлерине телюке догъургъан муитлерде, я да джемиетнинъ ахлякъына, 
онынъ эйиаллылыгъына телюке догъургъан муитлерде амельге кечириле 
билирлер. (2) (Сноска: Юкъарыда анъылгъан сынъырлавлар, меселя. 
Ашагъыдаки низамларгъа кирсетильгендирлер: 

Ш Инсан акълары боюнджа Умумий Беяннаменинъ 30-маддеси; 


Ш Граждан ве сиясий акъларгъа даир Халкъара Пактнынъ 19(3)-маддеси 
Инсан акълары ве темель урриетлерининъ къорунмасына даир Авропа 
конвенциясынынъ 10(3) маддеси.) 

Урриетлернинъ сынъырланылмасы инсан акълары саасындаки 

укъукъшынаслыкъта сынъырланылгъан шекильде телькъин этильмели. Миллий 

азлыкълар векиллерининъ шахсий ве ичтимаий аятта кенди тиллерини 
къулланмакъ акълары, бу акълар Осло тевсиелеринде анълатылгъанлары киби, 
даа кениш бир джемиетте там иштиракининъ балансирленген контекстининъ 
ичерисинде бакъылмалылар. Тевсиелер изоляцион янашувны теклиф этмейлер, 
аксине, миллий азлыкълар векиллерининъ кенди озьгюнлигини, медениет ве 
тилини сакъламакъ ве инкишаф эттирмек акъкъы оларгъа там дегерли ве 
мусавий азалар сыфатында даа да кениш бир джемиетке интегрирленмек 
имкяныны гарантирлемек зарурети арасында мувазенеге хызмет эткен бир 
янашувны теклиф этмектелер. Бу нокътаи-назардан, девлетнинъ ресмий 
тил(лер)ни яхшы бильмеден, бойле интеграция гъает аз ихтималли 
корюнмектедир. Бойле тасиль боюнджа талиматнаме Икътисадий, ичтимаий 
ве медений акъларгъа даир халкъара пактнынъ 13 ве 14-мадделеринде ве 

Бала акъларына даир конвенциянынъ 28 ве 29-мадделеринде ифаде 

олунгъандыр ки, бу мадделер тасиль акъларыны илян этмектелер, ве 

девлетлерни тасильни меджбурий япмагъа меджбур этелер. Айны заманда, 

Миллий азлыкъларнынъ къорунмасына даир Черчиве конвенциясынынъ 

14(3)-маддеси шуны да козь огюнде булундырмакътадыр ки, азлыкъ тилининъ 

огретильмеси «ресмий тильнинъ огренильмесине ве я шу тильде тасиль 
алынмасына зарар кетирмейджек бир шекильде амельге кечирильмелидир». 


Адланмалар 

1) Миллий азлыкъларнынъ къорунмасына даир Черчиве 
конвенциясынынъ 11(1)-маддеси, миллий азлыкълар векиллерининъ, кенди 
адларына, баба ве сой адларыны къулланмакъ акъкъына малик олгъанларыны 
шартландырмакътадыр. Инсаннынъ шахсий озьгюнлиги ичюн къулланылмасы 
эмиетли олгъан бу акъ, эр девлет ичюн, специфик вазиетлернинъ ышыгъында 
къулланылмалыдыр. Меселя, девлет акимиет органлары тарафындан, миллий 
азлыкълар векиллерининъ адларынынъ язылмасы ичюн ресмий тильнинъ язы 
системасынынъ азлыкъ тилининъ фонетик шеклинде къулланылмасы акълана 
билир. Лякин бу иш сёз мевзусы миллий азлыкънынъ тиль системасы ве 
аньанелерине коре япылмалыдыр. Шахысларнынъ тили ве озьгюнлиги иле 
сыкъы багълы бу темель акътан келип чыкъаракъ, девлет акимиет 
органларынынъ арекетлери нетиджесинде кенди асыл адларындан вазгечмеге 
меджбур олгъан ве я адлары, истеклери олмадан денъиштирильген шахыслар, 
ич бир масрафларсыз, оларны кендилерине къайтармакъ акъкъына маликтирлер. 
2) Адлар ве адланмалар, хусусан, «бир топлулыкъта» арекет эткен миллий 
азлыкъ векиллерининъ муитинде — умумий озьгюнликнинъ муим бир 
къысмыдыр. Миллий ве я этник, диний ве лисаний азлыкъларына менсюп 
олгъан шахысларнынъ акъларына даир БМТ беяннамесининъ 2(1)-маддеси 
миллий азлыкълар векиллерининъ «кенди тиллерини шахсий ве ичтимаий аятта, 
сербест ве маниасыз ве ич бир дискриминациясыз къулланмакъ» акъкъыны илян 
эте. Миллий азлыкъларнынъ къорунмасына даир Черчиве 
конвенциясынынъ 10(1)-маддеси, девлетлернинъ миллий азлыкълар 
векиллерининъ «кенди азлыкъ тиллерини сербест ве маниасыз, агъзавий ве 
язылы шекильде, шахсий ве ичтимаий аятта къулланмакъ» акъкъыны 


таныйджакъларыны шартландырмакътадыр. Граждан ве сиясий акъларгъа 
даир халкъара пактнынъ 27-маддеси «азлыкълар векиллерине, оларнынъ 
группасынынъ дигер азалары иле бирликте, кенди тиллерини къулланмакъ 
акъкъынынъ ред олуна бильмейджегини» илян эте. Инсаннынъ кенди тилини 
ичтимаий аятта, башкъалар иле бирликте ве ич бир маниасыз ве я эр анги бир 
дискриминациясыз къулланмакъ акъкъы — миллий азлыкълар векиллерининъ 
тарафындан тесис ве идаре олунгъан муэссисе, ассоциация, тешкилятлар ве я 
ишханелер киби юридик шахысларнынъ кенди тилинде кенди сайлагъан 
адларыны къабул этмек акъкъына саип олгъанларынынъ салмакълы бир 
косьтергичидир. Бойле умумий ад девлет органлары тарафындан танылмалы ве 
сёз мевзусы группанынъ тиль системасы иле аньанелерине уйгъун бир 
шекильде къулланылмалыдыр. 

3) Черчиве конвенциясынынь 11(3)-маддеси «Тарафларнынъ, миллий 
азлыкълар векиллерининъ буюк бир къысмынынъ аньаневий оларакъ яшагъан 
ерлеринде, ве бунъа етерли ихтиядж мевджут олдугъы такъдирде, аньаневий 
мааллий адларынынъ, сокъакъ адларынынъ ве дигер топографик 
ишаретлернинь ерлештирильмеси ичюн гъайрет косьтермеге меджбур 
олгъанларыны» бельгилемектедир. Тарихий адларнынъ къануний 
олгъанларыны танымамакъ тарихны денъиштирмек ве азлыкъны ассимиляция 
этмек, ве, бойледже, азлыкъ векиллерининъ озьгюнлиги ичюн джиддий бир 
телюке догъурмакъ киби бир ынтылыш ярата билир. 


Дин 

4) Граждан ве сиясий акъларгъа даир халкъара пактнынъ 27-маддесинде 
«этник, диний ве я лисаний азлыкълары мевджут олгъан девлетлерде, бу 
азлыкълар векиллерининъ, оларнынъ группасынынъ дигер азалары иле 
бирликте кенди динини кутьмек акъкъы, ве я ана тилини къулланмакъ акъкъы 
ред этильмегени» тасдикъланыла. Миллий ве я этник, диний ве лисаний 
азлыкъларгъа менсюп олгъан шахысларнынъ акъларына даир БМТ 
беяннамесининъ 3(1)-маддеси, «азлыкълар векиллерининъ кенди акъларыны 
(...) шахсен ве кенди группасынынъ дигер азалары иле бирликте, ич бир 
дискриминациясыз къуллана биледжеклерини» бельгилей. 

Дин ве онынъ «топлулыкъ» ичинде кутюльмеси бир чокъ миллий азлыкълар 
векиллери ичюн буюк эмиет саасыны тешкиль эте. Бу контекстте, инсаннынъ 
кенди динине акъкъы сынъырсыз олгъаныны ве Граждан ве сиясий акъларгъа 
даир халкъара пактнынъ 18(1)-маддеси иле Инсан акълары ве темель 
урриетлерининъ къорунмасына даир Авропа конвенциясынынъ 9(1)- 
маддеси иле гарантирленгенини хатырлатмакъ керектир. Факъат, кенди динини 
ве итикъадларыны ифаде этмек урриети, шу джумледен, ачыкъ ибадет урриети 
айны шу мадделернинъ къошма фыкъраларында сайып кечильген бир сыра 
сынъырламаларгъа огърамакътадыр. Бу сынъырламалар къанун тарафындан 
бельгилене билир, ве ичтимаий телюкесизликнинъ къорунмасы, низам, 
сагълыкъ, ахлякъ ве инсанларнынъ дигер эсас акъ ве урриетлерининъ 
къорунмасы иле алякъалыдырлар. Олар макъбул ве къоюлгъан макъсадларгъа 
мунасип олмалылар, ве девлетлер, миллий азлыкълар векиллерининъ къануний 
маневий, лисаний ве я медений ынтылувларынынъ бастырылмасы ичюн оларны 
къулланмамалылар. 

Азлыкъ муитинде диннинъ кутюльмеси эксери алларда медениет ве тиль 
озьгюнлигининъ сакъланмасы иле сыкъы багълыдыр. Ачыкъ ибадет вакътында 
азлыкъ тилини къулланмакъ акъкъы, диний тешкилятларны тесис этмек акъкъы 

ве ачыкъ ибадет акъкъынынъ озю киби — айрылмаздыр. Бундан долайы, девлет 
акимиет органлары не ачыкъ ибадет, не де шу ачыкь ибадет вакътында бир де- 
бир тильнинъ къулланылмасыны, — бу тиль сёз мевзусы миллий азлыкънынъ 
тили олсун, ве я бу группанынъ къуллангъан литургик бир тили олсун, — акъсыз 
бир суретте сынъырламамалы. 

5) Диний мерасимлер де, меселя, никях ве я дженазе мерасимлери, белли бир 
девлетлерде граждан вазиетини бельгилеген къануний граждан мерасимлери 
ола билирлер. Бойле алларда дикъкъаткъа ичтимаий менфаат алынмалыдыр. 
Девлет акимиет органлары, мемурий муляхазаларнынъ инсан акълары 
саиплигининъ огюне чыкъмасы мумкюн дегиль деген принципни козь огюне 
аларакъ, диний группалар устюне тиль джеэтинден ич бир тюрлю 
сынъырламаларны къоймамалыдырлар. Бу ал, айны бир тарзда, диний 
группаларнынъ озь устюне алгъан ве граждан векялетлиги саасынен бир 
кельген эр анги мемурий функцияларгъа нисбетен де тадбикъ этильмелидир. 
Факъат, девлет кенди къануний регулирлев ве мемурий вазифелерини эда этмек 
ичюн, диний джемиеттен, онынъ векялетлигинде олгъан граждан актларыны 
ресмий девлет тили ве я тиллеринде алып бармасыны талап эте билир. 


Топлулыкъ аяты ве девлеттен тыш тешкилятлар 

6) Миллий азлыкълар векиллерининъ муштерек аяты, оларнынъ «топлулыкъ 
ичиндеки» арекетлери, халкъара весикъаларда бельгиленгени киби, бир чокъ 
фаалиет ве эмель сааларында озь ифадесини булмакътадыр. Оларгъа аит олгъан 
девлеттен тыш тешкилятлар, ассоциация ве муэссиселернинъ мевджудиети — 
буларнынъ энъ кучюги дегильдир. Буларнынъ мевджудиети, адети узьре, 
миллий азлыкъларнынъ озьгюнлигининъ сакъланмасы илеинкишафы ичюн 
муим ве, умумен, файдалыдыр, ве оларгъа, девлет ичиндеки граждан 
джемиетининъ ве демократик дегерликлернинъ инкишафына хызмет эткен 
тешкилятлар, деп бакъалар. 

Граждан ве сиясий акъларгъа даир халкъара пактнынъ 21 ве 22-мадделери 
ве Инсан акълары ве темель урриетлерининъ къорунмасына даир Авропа 
конвенциясынынъ 11-маддеси шахысларнынъ барышыкъсевер топлашувлар 
акъкъыны ве ассоциация урриетини гарантия алтына алалар. Шахысларнынъ, 
кенди группасынынъ дигер азалары иле бирликте арекет этмек акъкъы, 
оларнынъ девлеттен тыш кенди тешкилятлырыны, ассоциация ве муэссиселерни 
тесис ве идаре этмек акъкъы – ачыкъ ве демократик джемиетнинъ 
аляметлеринден биридир. Айны шу Пактнынъ 27-маддеси «азлыкъларнынъ 
(...) векиллери ичюн, оларнынъ группасынынъ дигер азалары иле бирликте 
кенди ана тилини къулланмакъ акъкъыныньъ ред олунамайджагъы»ны къайд эте. 
Шундан долайы, девлет акимиет органлары, къаиде оларакъ, бойле, «топлулыкъ 
ичинде» арекет эткен тешкилятларнынъ ич ишлерине джельп 
этильмемелидирлер ве оларнынъ (бу тешкилятларнынъ) узерине, халкъара 
укъукънынъ джаиз корьгенинден гъайры, ич бир тюрлю сынъырлама 
къоймамалылар. Черчиве конвенциясынынъ 17(2)-маддеси, бенъзер бир 
тарзда, девлетлерни, «миллий азлыкълар векиллерининъ укюметтен тыш 
тешкилятларнынъ фаалиетинде, — олсун миллий севиеде, олсун халкъара 
севиеде, — иштирак этмек акъларынынъ амельге кечирильмесине мани 
олмамаларыны» меджбур эте. 

Граждан ве сиясий акъларгъа даир халкъара пактнынъ 2(1)-маддеси эр бир 
девлетнинъ «онынъ территориясында булунгъан ве онынъ юрисдикциясы 
алтына тюшкен бутюн инсанларгъа, ишбу Пактта танылгъан акъларны, ич бир 

тюрлю фаркъ, — меселя, тильде, — козетмеден, гарантия алтына алмакъ» 
месюлиетини кенди узерине алмасыны шартландыра. Бу нормагъа коре, 
девлетлер девлеттен тыш тешкилятларгъа нисбетен тиль эсасында 
дискриминация сиясетини къулланмакъ ве тиль иле алякъалы бир де-бир акъсыз 
бир талап къоймакъ акъкъына малик дегиллер. Бунынъ иле берабер, девлет 
акимиет органлары бу тешкилят, ассоциация ве муэссиселерден къануний 
ичтимаий менфаат эсасындаки миллий къанунджылыкънынъ талапларына 
мутенасип олмаларыны, шу джумледен, девлет органларынен озьара арекет 
этювни талап эткен алларда ресмий девлет тилини къулланмаларыны талап эте 
билелер. 

Ресурсларгъа келиндже, Копенгаген весикъасынынъ 32.2-фыкърасы, миллий 
азлыкълар векиллерининъ, «миллий къанунджылыкъкъа уйгъун бир шекильде 
гонъюлли сермия ве я дигер салымлар ве я девлет дестегини арай биледжек 
тасиль, медений ве диний муэссиселерни, тешкилятлар ве ассоциацияларны 
тесис этмек ве оларгъа къолтутмакъ» акъкъына малик олгъанларыны 
тасдикълай. Бунъа мувафыкъ, девлетлер бу тешкилятларнынъ девлет 
бюджетинден, халкъара джемаат менбааларындан ве я шахсий сектордан 
сермия арамаларына мани олмамалылар. 

7) Девлеттен тыш тешкилятларнынъ, шу джумледен, дигерлеринен бирликте 
ичтимаий, медений ве спорт сааларындаки фаалиетлерининъ девлет тарафындан 
финансирленмесине келиндже, мусавийлик ве дискриминациягъа ёл бермемек 
принциплерининъ тадбикъ этильмеси, девлет акимиет органлары тарафындан 
бу девлетлернинъ сынъырлары ичинде яшагъан миллий азлыкъларнынъ 
тилинде бойле фаалиетнинъ финансирленмеси ичюн аит сермия пайнынынъ 
айырылмасыны талап эте. Бу контекстте, Граждан ве сиясий акъларгъа даир 
халкъара пактнынъ 2(1)-маддеси шахыслар иле мунасебетлерде тиль эсасында 
ич бир тюрлю сынъырлав олмамалы, деп къайд эте, лякин 2(2)-маддесинде 
девлетлернинъ, (...) Пактта танылгъан акъларнынъ амельге кечирильмеси 
макъсады иле зарур олгъан къанунджылыкъ ве я дигер тедбирлернинъ 
алынмасы ичюн (...) «керекли арекетлер япылмасыны» бельгилей. Усьтелик, 
Ыркъ дискриминациясынынъь ёкъ этильмесине даир халкъара 
конвенциясынынъ 2(2)-маддеси (ыркъ, тери ренки, несеп, миллий ве я этник 
аляметлерге эсаслангъан эр анги бир айырма, чыкъарылма, сынъырлама ве я 
терджихнинъ ёкъ этильмесине догърултылгъан бир мадде) иштиракчи- 
девлетлернинъ, вазиет талап эткенде, социаль, икътисадий, медений ве дигер 
сааларда, белли бир ыркъ группаларынынъ ве я оларгъа менсюп олгъан 
шахысларнынъ зарур къорунмасыны ве инкишафыны темин этмек макъсады 
иле оларгъа инсан акълары ве темель урриетлерни там ве мусавий 
къулланмаларыны гарантирлемек ичюн, хусусий ве конкрет тедбир алмакъ 
меджбур олгъанларыны къайд эте. Тиль, юкъарыда ады кечкен Конвенциянынъ 
тарафындан къорунмакъта олгъан этник менсюбиетининъ даа да сыкъ белли 
башлы критерийи олгъанындан долайы, азлыкълар тилинде къонушкъан 
группалар да бойле «хусусий ве конкрет тедбирлерде» имтияз акъкъына малик 
ола билелер. 

Копенгаген весикъасынынъ 31-фыкърасы, Авропа севиесинде 
«девлетлернинъ, керек олдугъы такъдирде, миллий азлыкъларгъа инсан 
акъларынынъ ве темель урриетлернинъ къулланылмасыны тадбикъ этювде 
дигер гражданларнен там мусавийликни темин этмек ичюн айрыджа тедбирлер 
аладжакъларыны» бельгилей. Черчиве конвенциясынынъ 4-маддесининъ 2- 
фыкърасы, иштиракчи-девлетлерни, зарур алларда, икътисадий, ичтимаий, 

сиясий ве медений аятнынъ бутюн сааларында миллий азлыкълар векиллери ве 
чокълукъкъа менсюп олгъан дигер шахыслар арасында там ве фиилий бир 
мусавийликни темин этеджек аит тедбирлер алмаларына» меджбур эте. Айны 
шу мадденинъ 3-фыкърасы, 2-фыкърагъа уйгъун оларакъ алынгъан бойле 
тедбирлерге нисбетен дискриминация акты оларакъ бакъылмайджагъыны» 
ачыкъламакътадыр. Усьтеликнен, Региональ ве азлыкълар тиллерине даир 
Авропа хартиясынынъ 7(2)-маддеси, «региональ ве я азлыкълар тиллерининъ 
хайырына алынгъан ве я оларнынъ хусусий шартларыны дикъкъаткъа алгъан, 
азлыкълар тиллерини къуллангъанлар иле дигер эали арасындаки 
мусавийликнинъь  дестекленмесине догърултылгъан хусусий тедбирлер 
алынмасына, даа кениш къулланылгъан тиллер ташыйыджыларына нисбетен 
бир дискриминация акты оларакъ бакъылмайджагъыны» 
шартландырмакътадыр. Шу себептен, бу контекстте, девлет акимиет органлары 
девлет бюджетинден ресурсларнынъ акълы пайыны милий азлыкълар 
векиллерининъ фаалиетине, шу джумледен, ичтимаий, медений ве спорт 
саасындаки фаалиетине айырмалылар. Бойле къолтутувгъа субсидия, девлет 
имтиязлары ве вергилерден азат олунув вастасы иле иришиле билир. 


Информация васталары 

8) Граждан ве сиясий акъларгъа даир халкъара пактнынъ фикирлер ве 
оларны ифаде этмек акъкъыны гарантирлеген 19-маддеси – демократик 
джемиетлердеки информация васталарынынъ ролю ве ерине даир муим бир 
тевсиелер менбасыдыр. 19(1)-маддеси «эр бир инсаннынъ, кенди фикирлерине 
маниасыз риает этмек акъкъына малик олгъаныны» козь огюне алса, 19(2)- 
маддеси эр кеске, «сынъырларгъа бакъмадан, агъзавий, язылы ве я басылы 
шекильде, бедиий шекильде ве я кенди сайлагъан усуллар иле эр анги 
информация ве фикирни арамакъ, алмакъ ве накъиль этмек» урриетини 
гарантаирлей». Инсан акълары ве темель урриетлернинъ къорунмасына 
даир Авропа конвенциясынынъ 10-маддеси ифаде урриети акъкъыны бунъа 
бенъзер тарзда гарантирлей. 

Авропа Кенъешине иштиракчи девлетлер Ифаде ве информация урриетине 
даир беяннаменинъ 1-маддесинде «демократик ве плюралистик джемиетнинъ 
темель унсуры олгъан ифаде ве информация урриети принциплерине 
кендилерининъ къатты багълылыкъларыны» текрарладылар. 

Бу эсаста, девлетлер, айны шу весикъада, «информация ве кутьлевий 
информация васталары саасында, гъаелер ве фикирлернинъ чешитлилигини акс 
эттирмеге имкян береджек мустакъиль ве автоном информация васталарынынъ 
кениш чешитлилигининъ яшамасына иришмеге ынтылгъанларыны» илян 
эттилер. Черчиве конвенциясынынь 9(1)-маддеси миллий азлыкълар 
векиллерининъ «бакъышларгъа риает этмекте ве, девлет акимиет органлары 
тарафындан маниасыз ве сынъырларгъа бакъмадан, азлыкъ тилинде 
информация алмакъ ве оны накъиль этмекте» сербест олгъанларыны ачыкъ- 
айдын бельгилей. Бундан да гъайры, айны шу низам девлетлерни «кенди укъукъ 
системаларынынъ черчивесинде миллий азлыкълар векиллерининъ информация 
васталарына иришмелери меселесинде дискриминациягъа 
огъратылмайджакъларыны гарантия алтына алмагъа» меджбур эттире. Черчиве 
конвенциясынынъ 9(3)-маддеси девлетлернинъ «миллий азлыкъларнынъ 
векиллери тарафындан нешрият  васталарынынь къурулмасы ве 
къулланылмасында маниа олмакъ акъкъына малик олмагъанларыны» бельгилей. 
Айны шу низамда «девлетлерден къануний радио ве телеяйыннынъ укъукъий 

черчивелеринде, мумкюн олгъаны къадар, миллий азлыкъларнынъ векиллерине 
кенди информация васталарыны мейдангъа кетирмек ве оларны къулланмакъ 
имкянынынъ багъышланылмасыны гарантия алтына алмалары» талап этиле. 
Шуны да хатырлатмалы ки, информация васталары, дигерлернинъ арасында 
Копенгаген весикъасынынъ да 32.2-фыкърасында козьде тутулгъан типиндеки 
организмлерни тешкиль эте билелер ки, бу фыкърада, миллий азлыкълар 
векиллерининъ, «кенди шахсий тасиль, медений ве диний муэссисе, тешкилят 
ве ассоциацияларны тесис этмек ве оларгъа къолтутмакъ» акъкъы темин этиле. 
Информация васталары бу маддеде пек ачыкъ анъылмасалар да, тиль, медениет 
ве озьгюнликнинъ сакъланмасы иле дестекленмесинде олар сыкъ-сыкъ муим 
бир роль ойнамакъталар. 

Миллий азлыкъ векиллерининъ, шахсий информация васталарыны къурмакъ ве 
оларгъа къолтутмакъ акъкъына малик олгъанларындан ич бир шубе олмаса да, 
шу шей де догъру ки, бу акъ эм халкъара укъукънынъ, эм девлетнинъ 
информация васталарынынъ регулирленмесинен багълы бу киби къануний 
талапларынен бельгиленген сынъырламаларгъа огъратыла билир. 

Черчиве конвенциясынынъ 9(2)-маддеси, Конвенциянынъ 9(1)-маддесинде 
анъылгьан ифаде урриетининъ «Тарафларнынъ, къануний радио ве 
телеяйыннынъ ве я киноишханелернинъ, дискриминациясыз ве объектив 
критерийлер эсасында лицензирлемек талабына къаршы чыкъмагъа акълары 
олмагъанларыны къайд этерек, буны айдынлатмакътадыр. Регулирлеген 
талаплар, эсаслы ве зарурий олгъанлары такъдирде, бу акъкъа саипликни ёкъ 
этмек ичюн къулланыла бильмезлер. 

9) Джемаат тарафындан финансирленген информация васталарына иришмек 
меселеси, ифаде урриети анъламы иле сыкъы багълыдыр. Черчиве 
конвенциясынынъ 9(1)-маддеси миллий азлыкълар векиллерининъ ифаде 
урриетининъ, ичине азлыкълар тилинде, девлет органлары тарафындан 
маниасыз, информация ве гъаелерни накъиль этмек урриетини де алгъаныны 
шартландырмакъта, ве «азлыкъларнынъ векиллери информация васталарына 
иришмек меселесинде дискриминациягъа огъратылмайджакълар» деп, беян 
этмекте девам эте. 

Черчиве конвенциясынынъ 9(4)-маддеси, «Тарафларнынъ, азлыкълар 
векиллерине информация васталарына иришмек ичюн керекли тедбирлер 
алмагъа меджбур олгъанларыны» бельгилей. Бу ал, буюк сайыдаки азалардан 
ибарет олгъан миллий азлыкъкъа онынъ яйын вакътынынъ пайы ичюн эмиетли 
олгъан сайысынынъ микъдарына коре джемаат радио ве/я телевидениесиндеки 
вакъытнынЪ акълы къысмына иришмек имкянынынъ берильмесини козьде тута. 
Факъат, эр бир миллий азлыкъкъа айырылыджакъ яйыннынъ вакъыт 
колемининъ бельгиленмесинде, сайы ве концентрация дереджесине екяне 
критерийлери оларакъ бакъыла бильмез. Кучюк группалар олгъан такъдирде, 
дикъкъаткъа вакъыт ве васталарнынъ махсулдар минимумы алынмакъ керек, 
бунсыз кучюк азлыкъ информация васталарындан керекли дереджеде 
файдалана бильмез 

Усьтеликнен, азлыкълар ичюн айырылгъан вакъытнынъ кейфиети — кендисине 
нисбетен макъбул, дискриминациясыз бир эсаста янашыладжакъ бир меселедир. 
Азлыкълар тилинде программаларгъа айырылгъан вакъыт миллий азлыкълар 
векиллери ичюн кенди тилинде программаларны керекли тарзда къулланмакъ 
имкяныны темин этмелидир. Бу мунасебет иле Граждан ве сиясий акъларгъа 
даир халкъара пактнынъ 10(1)-мадеси ве Инсан акълары ве темель 
урриетлернинъ къорунмасына даир Авропа конвенциясынынъ 19(1)- 

маддеси иле гарантирленген ифаде урриети муимдир. Девлет акимиет 
органлары тарафындан къоюлгъан эр анги бир сынъырламалар «ялынъыз, 
девлетнинъ тайин эткени киби, ве: а) дигер шахысларнынъ акъ ве 
репутациялары урьметине ве 6) миллий телюкесизликнинъ, ичтимаий 
тертипнинъ ве я сагълыкъ сакълав ве ахлякънынъ къорунмасы ичюн керекли 
олгъаныны» бельгилеген Пактнынъ 19(3)-маддесине коре олмалылар. 

Инсан акълары ве темель урриетлернинъ къорунмасына даир Авропа 
конвенциясынынъ 10(2)-маддеси ифаде урриети саиплигине девлет акимиет 
органларынынъ эр анги бир къарышмасына даир деерлик айны 
сынъырламаларны бельгилей. 

Ойле бир механизмлер киритильмели ки, олар миллий азлыкъларнынъ ве я 
оларнынъ адындан ишленип чыкъылгъан джемаат информация васталары 
программаларынынъ топлулыкъ азаларынынъ менфаат ве истеклерини акс 
эттиреджек ве бу азлыкълар тарафындан мустакъиль сайыладжакъларыны 
гарантирлесинлер. Бойле контекстте, редактирлев джерьянында айры шахыс 
сыфатында арекет эткен миллий азлыкъ векиллерининъ иштираки, информация 
васталарынынъ мустакъиль характерининъ сакъланмасыны ве хызмет эткен 
кенди топлулыгъынынъ ихтияджларына сесленювни гарантирлевде буюк бир 
эмиетке малик олур эди. 

Мусавийлик ве дискриминациягъа ёл бермемек принцплерине мувафыкъ, 
девлет муэссиселерининь структурасы, оларны хызмет этмек ичюн 
вазифелендирген эалини акс эттирмели. Бу, бунынъ киби де, джемаат 
информация васталарына да аиттир. Черчиве конвенциясынынъ 15-маддеси 
девлетлерни «миллий азллыкълар векиллерининъ медений, ичтимаий ве 
икътисадий аятта, ве бир де, девлет ишлеринде, хусусан, оларгъа (миллий 
азлыкъларгъа) алякъасы олгъан ишлерде, фиилий иштираклери ичюн зарур 
шараитлерни яратмагъа» меджбур эте. 

Иш ве зенааткъа нисбетен дискриминациягъа даир Халкъара эмек 
тешкиляты конвенциясынынъ (№ 111) 2-маддеси девлетлерни «иш ве зенаат 
иле багълы имкянлар ве мураджаат мусавийлигине даир эр анги 
дискриминацияны ёкъ этмек макъсадынен мезкюр мусавийликке ярдым этмеге 
къарарлаштырылгъан девлет сиясетини алып бармакъ» меджбуриетлеринен даа 
да ачыкъ багъламакътадыр. Миллий азлыкъларнынъ векиллерини информация 
васталарына ишке дискриминациясыз алынмасы, информация васталарынынъ 
кениш темсильджилигине ве объективлигине иссе къошар. 

11) Граждан ве сиясий акъларгъа даир халкъара пактнынъ 19(2) ве Миллий 
азлыкъларнынъ корунмасына даир Черчиве конвенциясынынъ 09(1)- 
мадделерининъ руху ве дискриминациясызлыкъкъа ёл бермемек принциплерине 
мувафыкъ, миллий азлыкъларнынъ векиллери озь тиллеринде дигер девлеттен 
ве я сойдаш бир девлеттен яйынлангъан программаларгъа иришмек имкянына 
маликлер ве азлыкъ векиллерининъ яшадыкълары девлет тарафындан джемаат 
информация васталарында азлыкъкъа айырылгъан программ вакъытнынъ 
бунынъ эсабына эксильтильмесини акъламакь ичюн къулланмамалы. 
Информация агъларына ве сынъырлар отеси информация васталарына иришмек 
имкяны — иформация алув акъкъынынъ теркибий бир къысмыдыр, ве сурьатлы 
техникий теракъкъиятнынъ контекстинде эп артып тургъан бир эмиетке 
маликтир. Бундан долайы, кабель яйынынынъ лицензирленмеси такъдирде, 
мисаль, ич олмаз ки), девлет, акъраба бир девлетте ерлешкен теле ве я 
радиостанцияларны, сёз мевзусы миллий азлыкънынъ тарафындан бу 
станцияларгъа иришме истеги айдын бир шекильде ифаде олунгъан алда, 

лицензирлемектен ред этсин. Бу акъ, ялынъыз, кабель яйынларына нисбетен 
дегиль, аксине, миллий азлыкъ тилинде электрон инфрормация агъларына да 
нисбетен къулланыла. 

Умумий севиеде, Авропа Кенъешине иштиракчи-девлетлер Ифаде ве 
информация урриетине даир Беяннаменинъ Ш(с)-маддесинде «халкъара 
анълайышкъа, итикъад ве аньанелернинъ даа эйи билинмесине, фикирлер 
чешитлилигине сайгъы ве медениетлернинъ озьара зенгинлешмесине иссе 
къошаракъ, информациянынъ сербест акъымына ярдым этмек къарарыны 
къабул эттилер. Информация васталарынынъ сынъырлар аркъалы алякъаларына 
келиндже, девлетлер, кенди сиясетини бу  низамнынъ рухуна 
уйгъунлаштырмалылар. 


Икътисадий аят 

12) Халкъара весикъалар миллий азлыкълар векиллерининъ икътисадий аят 
саасындаки акъларына аз мураджаат этмектелер. Факъат, айны шу халкъара 
весикъалар миллий азлыкълар векиллерининъ кенди тилини ичтимаий ве 
шахсий аятта, сербест ве ич бир тюрлю дискриминациясыз, агъзавий ве язылы 
шекильде, шахсен ве дигер инсанлар иле бирликте къулланмакъ акъларына даир 
атыфларны кендилеринде булундырмакъталар. Граждан ве сиясий акъларгъа 
даир халкъара пактнынъ 19(2)-маддеси ве Инсан акълары ве темель 
урриетлерининъ къорунмасына даир Авропа конвенциясынынъ 10(1)- 
маддеси, ялынъыз, башкъаларгъа накъиль этиледжек гъае ве фикирлерге (яни 
коммуникациянынъ мундериджесине) дегиль, коммуникация вастасы олгъан 
тильге нисбетен де ифаде урриетини гарантирлейлер. Бу акълар, мусавийлик 
акъкъынынъ мевджутлыгъы ве дискриминация ёкълугъы укюм сюреркен, 
миллий азлыкълар векиллерининъ иш кочюрмеде кенидилери сайлагъан 
тиллерини къулланмаларыны козьде тутмакъталар. 

Черчиве конвенциясынынъ 11(2)-маддеси, «миллий азлыкънынъ эр анги бир 
векилининъ, джемаат ичюн илян тахталарыны, языларны ве шахсий 
характердеки дигер информацияны кенди азлыкъ тилинде ерлештирмеге 
акъкъына малик олгъаныны» бельгилей. Черчиве конвенциясындаки бу, 
«шахсий характердеки» ибареси ресмий олмагъан эр анги шейге аиттир. Демек, 
шахсий иш кочюрмеде тильни сечип алувда девлет эр анги бир сынъырлавлар 
къоймакътан аджиздир. 

Юкъарыда анъылгъанларгъа бакъмадан икътисадий аятнынъ дигер 
инсанларнынъ акъ саиплигине тесир эткен ве я ичтимаий органлар иле фикир 
пайлашув ве коммуникациялары керек олгъан секторларда девлет ресмий 
девлет тили ве я тиллерининъ къабул этильмесини талап эте билир. Бу, 
Граждан ве сиясий акъларгъа даир халкъара пактнынъ 19(3)-маддесинде ве 
Инсан акълары ве темель урриетлернинъ къорунмасына даир Авропа 
конвенциясынынъ 10(2)-маддесинде къайд этильген ифаде урриетине 
нисбетен къабул этиле биледжек сынъырламалардан келип чыкъа. Къабул этиле 
биледжек сынъырламаларнынъ юкъарыда анъылгъан мадделерде ифаделенген 
сынъырлы микъдары, коммуникациялар мундериджесининъ 
сынъырландырылмасыны акълай биледжек вакъытта, ич бир заман тильнинъ, 
коммуникация вастасы оларакъ къулланылмакънынъ сынъырланмасыны акълай 
бильмезлер. Факъат, дигерлернинъ акъ ве урриетлернинъ къорунмасы ве девлет 
идаре органларынынъ сынъырлы талаплары, керчектен де, ресмий девлет тили 
ве я тиллерининъ къошма оларакь къулланылмасына даир хусусий 
талиматнамелерни акълай билир. Бу, истисал одаларынынъ алы ве 

телюкесзлиги, муштерилерни къорув, эмек мунасебетлери, верги, малие 
эсабаты, саглыкъ ве ишсизлик боюнджа девлет страхованиеси ве накъиль киби 
фаалиет секторларында, вазиетлерге коре, къулланыла билир. 

Девлет, къануний ичтимаий менфаат эсасында, эр анги бир дигер тильнинъ 
къулланылмасына къошма оларакъ, Миллий азлыкъларнынъ къорунмасына 
даир Черчиве конвенциясына Изаат тезкиресининъ 60-фыкърасында ачыкъ 
ифаде олунгъаны киби, джемаат ичюн илян тахталары ве языларнынъ 
ерлештирильмеси киби тиджарий фаалиетнинъ сааларында, бунынъ киби де, 
ресмий девлет тили ве я тиллерининъ къабул этильмесини талап эте билир. 
Умумен алгъанда, тиль къулланмакъны девлет ич бир заман ясакъ этип оламаз, 
лякин о, къануний ичтимаий менфааат эсасында, ресмий девлет тилини къошма 
оларакъ къулланмакъны эмир эте билир. 

Къануний ичтимаий менфаатнынъ мантыгъына уйгъун оларакъ, тильнинъ 
къулланылмасы иле алякъалы ве девлет тарафындан эмир этиле биледжек эр 
анги бир талап, хызмет косьтерильген ичтимаий менфааткъа мутенасип 
олмалыдыр. Бир де бир талапнынъ мутенасиплиги ойле талапнынъ керек олгъан 
ольчюси иле бельгиленмелидир. Меселя, истисал бинасынынъ алы ве 
телюкесизлигинен багълы ичтимаий менфаатны алсакъ, девлет, шахсий 
ишханелерден, телюкесизлик боюнджа языларнынъ ишханелернинъ сайлагъан 
тил(лер)ине къошма оларакъ ресмий девлет тилинде де язып асылмасыны талап 
эте билир. Буна бенъзер тарзда, верги-салым саасынен багълы девлет идаресине 
даир менфаатны алсакъ, девлет мемурий бланкларнынъ ресмий девлет тилинде 
такъдим этильмесини ве, девлет акимиет органлары тарафындан кечирильген 
аудит такъдирде, муим языларнынъ ресмий девлет тили ве я тиллеринде де 
язылмасыны талап эте билир. Ола биледжек бу сонъки мисальде, шахсий 
ишханелерден, бутюн языларны ресмий девлет тилинде япмалары талап 
олунмай, шахсий ишхане, ялынъыз, мумкюн ола биледжек терджиме ичюн 
месюлиет ташый. Бу арекетлер, Черчиве конвенциясынынъ 10(2) маддесинде 
козьде тутулгъаны киби, миллий азлыкълар векиллерининъ, мемурий 
органларнен мунасебетлеринде кенди тил(лер)ини къулланмакъ акъкъына зарар 
кетирмеден япылмалыдыр. 


Мемурий органлар ве девлет хызметлери 

13)? 

14)? 

15) АТЭТке иштиракчи девлетлер, миллий азлыкъ векиллерининъ, ялынъыз, 
озгюнлигининъ (шу джумледен де, тилининъ) сакъланмасы ичюн дегиль, аксине 
оларнынъ инкишафы ве илерилемеси ичюн мусаит ве динамик бир муитнинъ 
яратылмасына хызмет этеджек тедбирлернинъ алынмасына даир межбуриетлер 
иле багълыдырлар. Нетидже оларакъ, бу девлетлер кенди боюнларына, 
Копенгаген весикъасынынъ 35-фыкърасында бельгиленгени киби, «миллий 
азлыкълар векиллерининъ девлет ишлеринде фиилий иштираклерине даир 
акъкъыны» урьмет этмек меджбуриетини алдылар. Черчиве конвенциясынынъ 
10(2)-маддесинде девлетлерден, ачыкъ бир шекильде, «мемурий органларнен 
мунасебетлерде азлыкълар тиллерининъ къулланылмасына имкян бермекни» 
талап этиле. Копенгаген весикъасынынъ 35-фыкьрасы да, «ишбу 
девлетлернинъ сиясетине мувафыкъ, азлыкъларнынъ хусусий тарихий ве 
территориаль алларына айрыджа уйгъун олгъан мааллий ве мухтар 
мемуриетлерини тесис этип», миллий азлыкълар векиллерининъ девлет 
ишлеринде кенди тиллеринде иштираклерине хызмет этеджек муитнинъ 

мейдангъа кетирильмесининъ имкянына атыф япа. Черчиве 
конвенциясынынъ 15-маддеси девлетлерни «МИЛЛИЙ азлыкълар 
векиллерининъ медений, ичтимаий ве икътисадий аятта, ве, бунынъ киби де, 
девлет ишлеринде, хусусан, оларгъа алякъасы олгъанларында, фиилий 
иштираклери ичюн зарур шараитни яратмаларына» меджбур эте. Бу низамлар, 
девлет акимиет органларыны миллий азлыкълар векиллерининъ мааллий 
акимиетлернен ишлерини кенди тиллеринде алып бармакъ ве я граждан 
сертификатларыны ве аттестатларыны кенди тилинде алмакъ имкяныны 
бермелерине меджбур эте. Мусавийлик ве дискриминациягъа ёл бермемек 
принциплерине уйгъун бир шекильде, бу мадделер азлыкъ тилининъ мааллий 
сиясий аятта, граждан иле девлет акимиет органлары арасындаки 
мунасебетлерде ве, бунынъ киби де, девлет хызметлерининъ теминатында 
илерилеген коммуникация вастасы ола биледжек динамик умумий 
мунасебетлерни козьде туталар. 

Эалининъ хызметине догърултылгъан мемурий муэссисе ве агентликлернинъ 
этник темсильджилиги, адети узьре, ичинде дискриминация олмагъан 
плюралистик ве ачыкъ бир джемиетнинъ аляметидир. 

Системанынъ ичинде кечмиште бар олгъан ве я даа мевджут олгъан 
дискриминациянынъ акъибетлерине къаршы турмакъ ичюн, Иш ве зенааткъа 
нисбетен дискриминациягъа даир халкъара эмек тешкиляты 
конвенциясынынъ (№ 111) 2-маддесинде, девлетлерден, «иш ве зенаат иле 
багълы имкянлар ве мураджаат мусавийлигине даир эр анги дискриминацияны 
ёкъ этмек макъсадынен мезкюр мусавийликкее ярдым этмеге 
къарарлаштырылгъан девлет сиясетининъ алынып барылмасы» талап этиле. 
Эалининъ хызметине догърултылгъан программалар ве хызметлерни азырлап, 
омюрге кечиргенде юкъарыда бельгиленген принциплерге риает эткен 
девлетлерден, акълы суретте, миллий азлыкълар векиллерининъ ифаде эткен 
истеклерининъ, ве, бунынъ киби де, сайы иле эсасландырылгъан 
принциплерининъ дикъкъаткъа алынмалары бекленмектедир. 

Ихтиядж ифаде олунгъан ве сайы буюк олгъан такъдирде, адалет миллий 
азлыкълар векиллери олгъан верги одейиджилернинъ сервиске кенди тилинде 
иришмек имкянына малик олмаларыны талап эте. Бу ал, хусусан, догърудан 
догъру ве эсаслы бир шекильде инсанлар аятларынынъ кейфиетине тесир эткен 
сагълыкъ сакълав ве социаль хызмет косьтерюв сааларына аиттир. 

Мусавийлик ве дискриминациягъа ёл бермемек принциплерине мувафыкъ, 
мемурий органлардан, миллий азлыкълар векиллерине нисбетен кениш 
къаврамда ве мусавий бир тарзда мунасебет косьтермелери беклениле. 
Девлетлер кенди юрисдикциялары алтында булунгъан регионларнынъ 
демографик керчеклерини танымалылар. Бундан да гъайры, девлетлер 
регионнынъ демографик керчеклерини денъиштиререк, кенди вазифелерини эда 
этмектен къачынмагъа арекет этмемелилер. Черчиве конвенциясынынъ 16- 
маддеси, махсус бир шекильде, девлетлерни миллий азлыкълар векиллерининъ 
яшагъан районларында, бу азлыкъларнынъ акъларыны сынъырландырмакъ 
макъсады иле эалининъ нисбетини сербест тарзда денъиштире биледжек 
тедбирлерден къачынмагъа меджбур эте. Бойле тедбирлер эсассыз 
мусадерелерден, кочюрювлерден, сюргюн этювлерден ве, бунынъ киби де, 
мемурий сынъырларны эсассыз денъиштирмектен ве эалининъ тахририндеки 
айын-оюнлардан ибарет олмакъ мумкюндир. 

Мустакъиль миллий муэссиселер 

16) Инсан акълары, догърултылгъанлар ичюн реаль бир эмиетке, девлетлер 
халкъара конвенциялар ве беяннамелерде ве я ичерики къанунджылыкъта 
гарантирленген акъларнынъ фиилий амельге кечирильмеси ве къорунмасыны 
темин эткен механизмлерни кирсеткен  такъдирде малик олалар. 
Къанунджылыкъ процедураларына къошма оларакъ, мустакъиль миллий 
муэссиселер, адети узьре, даа чабик ве о къадар паалы олмагъан васталар иле 
теминленелер, ве, олдукълары киби, даа да элверишли олалар. 

Ыркъ дискриминациясынынъ ёкъ этильмесине даир Конвенцияда атыф 
япылгъан дискриминация анъламы, ялынъыз ыркъкъа токъунгъан критерийге 
коре япылмагъандыр. Конвенциянынъ 1(1)-маддеси ыркъ дискриминациясы 
анъламыныньъ, «сиясий, икътисадий, социаль, медений ве я ичтимаий аятнынъ 
дигер сааларында инсан акъларынынъ ве темель урриетлерининъ мусавий бир 
эсасларда танымакъ, къулланмакь ве я омюрге кечирмекнинъ ёкъ этильмесини 
ве я зайыфлатмасыны макъсад этип къойгъан ве я бунъа алып кетирген ыркъ, 
тери ренки, несеп ве я миллий ве я этник асылына эсаслангъан эр анги бир 
айырма, чыкъарылма, сынъырландырылма ве я терджихнинъ» манасыны 
бильдиргенини къайд эте. 

Конвенциянынъ б-маддеси, иштиракчи девлетлернинъ, озь юрисдикциясы 
яйылгъан черчивесинде яшагъан эр бир инсангъа, векялетли миллий махкеме 
органлары ве дигер девлет тешкилятларынынъ вастасынен, инсан акълары ве 
темель урриетлерини бу Конвенциягъа бакъмадан аякъ асты эткен эр анги бир 
ыркъ дискриминациясы актындан фиилий имаени ве имае васталарыны 
гарантирлемек меджбур олгъанларыны» илян эте. 

Бу контекстте, девлетлер тюзетме ве компенсация механизмлери киби арекет 
эте биледжек мустакъиль миллий муэссиселерни, меселя, омбудсмен ве я инсан 
акълары боюнджа комиссия киби муэссиселерни мейдангъа кетирмелилер, бу, 
мевджут олгъан девлет демократик ве плюралистик характерининъ ольчюси 
оларакъ сайылыр. Бунъа мувафыкъ ве БМТнынъ 1993 сенеси 20 декабрь 
тарихлы 48/134 санлы Резолюциясына атыф иле Авропа Кенъеши, Назирлер 
Кабинетининь 1997 сенеси 30 сентябрь тарихлы К(97)14 санлы 
Тевсиесинде, «инсан акълары боюнджа миллий тешкилятларнынъ, шу 
джумледен, кенди азалыкъларында плюралистик олгъан инсан акълары 
боюнджа комиссияларнынъ, омбудсменлернинь ве я булар иле 
тенъештириледжек тешкилятларнынъ» мейдангъа кетирильмесине къолтутты. 
Бойле тюзетме механизмлерининъ, тиль саасындаки ве дигер акъларына 
теджавуз этильгенини сайгъан миллий азлыкълар векиллери ичюн де 
иришиледжекдай япылмасы зарурдыр. 


Махкеме акимиети 

17/ 

18) Халкъара къанунджылыкь девлет акимиет органларындан бутюн 
якъалангъан, къабаатландырылгъан ве тахкъикъат алтында булунгъан 
шахысларнынъ оларгъа къаршы сюрюльген иснатлар ве махкеме ишининъ 
кетишаты акъкъында оларнынъ анълагъан тиллеринде хабердар олмакъ 
акъларыны гарантия алтына алмаларыны талап этмектедир. Керек олгъан 
такъдирде, олар бедава терджиман хызметинден файдалана билелер. Ишбу 
укъукъий процедуранынъ бу къаидеси, кендисининъ омюрге кечирильмесинде 
универсальдыр ве миллий азлыкъларнынъ тиль саасындаки акъларына, умумен 
алгъанда, аит дегильдир. Темель принциплер – ильк эвеля, къанун огюнде 

мусавийлик ве дискриминациягъа ёл бермемек принциплери олмалылар. 
Джинаий къабаатлав ве такъибат мунасебети иле, бу принциплерге нисбетен 
сайгъы айрыджа муимдир. Бунынъ нетиджеси оларакъ, Граждан ве сиясий 
акъларгъа даир халкъара пактнынъ 14(3)-маддеси джинаий сучта 
къабатлангъан эр бир инсаннынъ «онъа къаршы сюрюльген сучланмаларнынъ 
характери ве эсасы акъкъында тез ве тафсилятлы бир шекильде ве онынъ 
анълагъан тилинде хабердар этильмесини» талап эте. Инсан акълары ве 
темель урриетлерининъ къорунмасына даир Авропа конвенциясынынъ 
6(3)(а)-маддеси айны шу талапны деерлик айны шу шекильде бельгилей. Бунъа 
къошма оларакъ, юкъарыда анъылгъан Конвенциянынъ 5(2)-маддеси айны шу 
талапны якъаланув мунасебетинен бельгилей. Усьтеликнен, Граждан ве сиясий 
акъларгъа даир халкъара пактнынъ 14(3)-маддеси эр кеснинъ «там бир 
мусавийликте» ... «(е) онъа къаршы сюрюльген делиллерини огренмек ве я 
огренильген сойларына малик олмакъ, ве, онъа къаршы япылгъаны киби, айны 
шу шартларда, онынъ авалеси иле мейдангъа чыкъарылгъан делиллернинъ де 
мевджудиетини ве тахкъикъатыны алмакъ акъкъыны» бельгилей. Бу мунасебет 
иле, Граждан ве сиясий акъларгъа даир халкъара пактнынъ 14(3)(Ё)-маддеси 
ве Инсан акълары ве темель урриетлерининъ къорунмасына даир Авропа 
конвенциясынынъ 6(3)(е)-маддеси, эр кеснинъ, «махкемеде къулланылгъан 
тильни бильмегени ве я бу тильде къонушамагъаны такъдирде, терджиманнынъ 
бедава ярдымындан файдаланмакъ» акъкъыны гарантирлейлер. 

Тильнинъ къулланылмасы иле ачыкъ алякъалы бу гарантияларнынъ, хусусан 
джинаий процесслер мунасебети иле эмир этильген бир вакъытта, Граждан ве 
сиясий акъларгъа даир халкъара пактнынъ 14(1)-маддесининъ биринджи 
джумлесинде шартландырылгъаны киби, махкеме ве трибуналлар огюндеки 
мусавийликнинъ эсас гарантиясындан чыкъмакъта ки, эр чешит махкеме 
муамелелерининъ шартлары не дередже бир олса, о къадар да адалетли олар 
бакъылмалыдырлар. 

Махкеме муамелелери ичюн тиль сечимине мусавий тарзда алякъасы олгъан бу 
таным девлетлер ичюн оларнынъ адлиенинъь мусавий ве семерели 
керчеклешмеси сиясетининъ инкишафында истикъамет бельгилемелидир. 
Девлетлернинъ кенди сиясетини, къанунджылыкъ ве амелиятыны «региональ 
тиллер ве азлыкълар тиллерининъ танылмасы медений зенгинликнинъ ифадеси 
оларакъ» ве «региональ тиллер ве азлыкълар тиллерини сакъламакъ 
макъсадынен оларгъа къолтутмакъ ичюн къатий арекетлер зарур» деген макъсат 
ве принциплер узеринде эсасландырмакъ кереклигини даа кениш оларакъ 
Региональ тиллер ве азлыкълар тиллерининъ къорунмасына даир Авропа 
хартиясынынъ 7(1)-маддеси илян этмектедир. Авропа хартиясынынь 7(4)- 
маддеси «Тарафлар, региональ тиллери ве азлыкълар тиллерине нисбетен кенди 
сиясетини бельгилер экенлер, бу тиллерни къуллангъан группаларнынъ ифаде 
эткен ихтиядж ве истеклерини дикъкъаткъа алмакъ кереклер» деп бельгилей. 
Усьтеликнен, Черчиве конвенциясынынъ 15-маддеси девлетлерни, «миллий 
азлыкълар векиллерининъ медений, ичтимаий ве икътисадий аятта, ве бунынъ 
киби де, девлет ишлеринде, хусусан, оларгъа тесир эткенлерде, фиилий 
иштираклери ичюн керекли шараитлерни яратмагъа» меджбур эте. 

Юкъарыда анъылгъан нормалар ве демократик джемиетлерде адлиеге фиилий 
иришмек имкянынынъ эмиети дикъкъаткъа алынса, макъуль тахмин этмек ки, 
девлетлер махкеме муамелелерининъ бутюн баскъычларында, — олсун джинаий, 
олсун граждан ве я административ, — миллий азлыкълар векиллерине, мумкюн 
олгъаны къадар, кендилерини кенди тилинде ифаде этмек акъкъыны 

гарантирлесинлер. Айны заманда, дигерлернинъ акъларына урьмет сакъланыла 
ве махкеме процесслерининъ бутюнлиги, шу джумледен, аппеляция органлары 
вастасы иле, девам эттириле. 


19) Инсан акъларынынъ саиплиги ичюн адлиеге иришмек имкянынынъ 
эмиетининь нисбетинде, инсаннынъ мевджут олгъан процедураларда 
догърудан-догъру ве къолай иштиракининъ дереджеси де бойле иришме 
имкянынынъ ольченмеси ичюн шу къадар муим бир ольчюдир. Миллий 
азлыкълар векиллерининъ тиллеринде иш юрюткен махкеме 
процедураларынынъ мевджутлыгъы, бойледже, бу шахсларгъа адалетке 
иришювни даа тез ве къолай япмакътадыр. 

Бунынъ эсасында, Региональ тиллер ве азлыкълар тиллерининъ 
къорунмасына даир Авропа хартиясынынъ 9-маддеси бутюн махкеме 
ишлерининъ, алякъадар тарафлардан бирисининъ мураджаатына бинаэн, 
региональ тиллер ве я азлыкъ тилинде алынып барыладжагъыны козьде 
тутмакътадыр. Авропа Кенъеши Парламент Ассамблеясы, «миллий азлыкънынъ 
буюк сайыда яшагъан регионларында, миллий азлыкълар векиллерининъ 
мемурий органларынен мунасебетлеринде, махкеме тефтишинде ве юридик 
органларда кенди тилини къулланмакъ акъкъына саип олгъанларыны» козь 
огюнде туткъан озь 1201-санлы Тевсиесинде айны шу хулясагъа кельген эди. 
Бунъа коре, девлетлер ишке джельп этювде ве адлиеде чалышмагъа огретювде 
аит сиясетни амельге кечирмелилер. 


Сербестликтен махрум этилюв 

20) Авропа Кенъешининъ къабул эткен Апсханелерге даир Авропа 
низамнамесининъ 60-къаидесининъ 1 ве 2-фыкъралары киби, Махбюслерге 
къаршы мумелеге даир БМТнынъ минималь стандарт къаиделерининъ 51- 
къаидесининъ 1 ве 2-фыкъралары да апске алынгъанларнынъ (махбюслернинъ) 
апсхане мемуриетинен тиль тапышмагъа акъкъынынъ, ве бунынъ киби де, 
апсхане мемуриетини анъламаларынынъ эмиетини къайд этмектелер. 
Азлыкъларнынъ акъларына, олгъанлары киби, бу низамларнынъ алякъасы 
ёкътыр. Факъат, ишбу шахысларнынъ ифаде олунгъан истеклеринен берабер 
оларнынъ сайысыны ве мусавийлик ве дискриминациягъа ёл бермемек 
принциплерини дикъкъаткъа алсакъ, юкъарыда анъылгъан низамлар миллий 
азлыкъларнынъ векиллери буюк сайыда яшагъан регион ве я ерлеринде даа 
зияде меджбурий корюнмектедирлер. 


21) Махбюслерге къаршы муамелеге даир БМТнынъ минималь стандарт 
къаиделерининъ 37-къаидеси, Авропа Кенъеши къабул эткен Апсханелерге 
даир Авропа низамнамесининъ 43(1)-маддеси иле бирликте, махбюслернинъ 
кенди аилелери, дегерли дост ве шахыслары ве я тыш тешкилятларнынъ 
векиллеринен корюшмек акъларына къолтуталар. Ифаде урриети ве ичтимаий 
ве шахсий аятта кенди тилини къулланмакъ акъкъы киби инсан акъларынынъ 
эмиетлилигини козь огюне аларакъ, девлет акимиет органларынынъ узерине, 
къанун тарафындан бельгиленген сынъырламалар черчивесинде, бу акъларгъа 
нисбетен ахлякъ тюзетюв муэссиселеринде биле сайгъы бесленильмеси 
юклениле. Къаиде оларакъ, махбюслер дигер махбюслер ве я зияретчилер иле 
къонушмаларда ве я шахсий мектюплешювде кенди тилини къулланмакъ 
имкянына малик олмалылар. Амма, джинаий арекетлерден долайы, якъалангъан 
шахысларнынъ белли бир акъ ве я урриетлери къануний эсасларда 

сынъырландырыла билир ве я, халкъара весикъаларнынъ бельгилеген 
сынъырламаларгъа мувафыкъ, ичтимаий телюкесизлик себеплеринден долайы, 
токътатыла билир. Амелий бир меселе оларакъ, махбюслернинъ тиль 
саасындаки акъларнынъ саиплигине энъ эйи бир тарзда ярдымджы олмакъ 
оларны кенди тиллери къулланылгъан ерлеринде тутмакъ вастасы иле 
мумкюндир. 

